section_heading: Suvremeno svetište
paragraph_text: Pleternička Gospa od suza je 2005. godine, na svoju 50. obljetnicu, proglašena drugim svetištem Gospe od suza u svijetu (nakon onoga u Sirakuzi na Siciliji). Svetkovanje Gospe od suza s godinama je u Pleternici postalo tradicija. Svake godine okupljalo se sve više hodočasnika, koji dolaze iz svih seoskih i gradskih područja u bližoj, ali i daljoj okolici. Primjer su hodočasnici iz Slavonskog Broda, Našica, Nove Gradiške, Pakraca, Lipika i Požege ali i oni iz Zagreba, Osijeka i drugih većih hrvatskih gradova. Osim toga, posljednjih nekoliko godina Pleternicu je za vrijeme trajanja svetkovine posjetila i nekolicina hodočasnika iz inozemstva. Premda ne navode to kao službeni podatak, lokalni mediji govore o desetak tisuća ljudi svake godine koji pohode svete mise tijekom Devetnica.